E-5334/2022

Mál þetta var höfðað 15. nóvember 2022 og dómtekið 10. október 2023. Stefnandi er Moni Growth ehf., Smáratorgi 3, Kópavogi, en stefndi er Thor ́s Skyr ehf., Ármúla 36, Reykjavík.

Stefnandi krefst þess að stefndi verði dæmdur til þess að greiða stefnanda 6.549.382 krónur, með dráttarvöxtum, samkvæmt 1. mgr. 6. gr. laga nr. 38/2001 frá 8. desember 2021 til greiðsludags. Þá gerir stefnandi kröfu um málskostnað.

Stefndi krefst þess aðallega að verða sýknaður af öllum kröfum stefnanda en til vara að kröfurnar verði lækkaðar verulega. Þá krefst stefndi málskostnaðar og þess að stefnandi verði dæmdur til að greiða álag á dæmdan málskostnað.

I Málsatvik

Stefnandi í málinu byggir mál sitt á samningi, dags. 2. júní 2021, sem hann segir hafa verið gerðan milli stefnanda og stefnda og varða markaðs-, greiningar- og hönnunarvinnu sem stefnandi hafi tekið að sér að vinna fyrir stefnda. Liggur samningurinn fyrir í málinu. Eru þar tilteknir ýmsir verkþættir og tilgreind fjárhæð við hvern og einn. Þá kemur þar fram samtala umræddra verkþátta og að greiða skuli tiltekna fjárhæð á næstu fjórum mánuðum og að fyrsta greiðsla verði 1. júní. Á seinni síðu skjalsins eru undirritanir. Ritar þar undir fyrir hönd Moni Growth ehf., stefnanda málsins, A-x-x A-x-x, en fyrir hönd mótaðilans, sem samkvæmt skjalinu er Thor ́s Skyr LLC, ritar U-kk-nf H-kk-nf D-kk-nf undir. Mótmælir stefndi, Thor ́s Skyr ehf., því að hafa verið aðili að samningi þessum.

Stefnandi kveðst hafa hafið vinnu við verkið samkvæmt samningnum og lokið ákveðnum verkþáttum. Engar greiðslur hafi hins vegar borist frá stefnda þrátt fyrir að ítrekað hefði verið gengið á eftir þeim af hálfu stefnanda. Stefndi segir hins vegar að eftir því sem hann komist næst hafi stefnandi ekki innt af hendi þá þjónustu sem hann vísi til, en að því marki sem eitthvert vinnuframlag hafi litið dagsins ljós hafi það ekki verið í neinum tengslum við ætlaðan samning.

Mál þetta snýst því annars vegar um það hvort umræddur samningur hafi verið milli aðila máls þessa og hins vegarum það hvort sú vinna sem þar er tiltekin hafi verið unnin á þann hátt sem til hafi verið ætlast.

Við aðalmeðferð gáfu aðilaskýrslur P-kk-nf F-kk-nf P-kk-nf og A-x-x A-x-x, fyrirsvarsmenn stefnanda, og U-kk-nf H-kk-nf D-kk-nf, fyrirsvarsmaður stefnda. Þá gáfu skýrslu vitnin Y-x-x O-x-x U-x-x, starfsmaður Thor ́s Skyr LLC, og R-kvk-nf L-kvk-nf S-kvk-nf, fyrrum starfsmaður stefnanda..

II

Másástæður stefnanda

Stefnandi byggir á því að með samningi, dags. 2. júní 2021, milli stefnanda og stefnda hafi stefnandi tekið að sér að vinna markaðs-, greiningar- og hönnunarvinnu fyrir stefnda. Í samningnum, sem jafnframt hafi verið verkáætlun, hafi verið nákvæmlega tilgreint hvað stefndi ætti að greiða stefnanda fyrir hvern og einn hluta verksins, en heildarfjárhæð verksins hafi verið 11.461.760 krónur án VSK. Hafi samkvæmt samningnum átt að greiða samningsfjárhæðina á fjórum mánuðum með jöfnum greiðslum eða 2.865.440 krónur á mánuði + VSK. Hafi stefndi átt að greiða fyrstu greiðsluna 1. júní 2021 samkvæmt samningnum. Hafi stefnandi þegar hafið vinnu við verkið og lokið ákveðnum verkþáttum. Engar greiðslur hafi hins vegar borist frá stefnda þrátt fyrir að ítrekað væri gengið á eftir því af hálfu stefnanda.

Stefnandi kveðst hafa gefið út tvo reikninga 10. ágúst 2021 vegna heildarverksins, annars vegar að fjárhæð 2.865.440 krónur auk virðisaukaskatts og hins vegar að fjárhæð 8.596.320 krónur auk virðisaukaskatts, eða samtals að fjárhæð 11.461.760 krónur, eins og um hafi verið samið í umræddum samningi. Reikningarnir hafi ekki verið greiddir. Þegar útséð hafi verið um að stefnandi fengi greitt hafi stefnandi hætt vinnu við verkið. Það sé því ekki fullklárað samkvæmt samningi stefnanda og stefnda og á því beri stefndi einn alla ábyrgð.

Stefnandi kveðst hafa kreditfært ofangreinda tvo reikninga, samtals að fjárhæð 11.461.760 krónur, 28. nóvember 2021 og gefið út nýjan reikning að fjárhæð 6.549.382 krónur með VSK vegna þess hluta verksins sem hann hafi verið búinn að vinna. Reikningurinn hafi verið með gjalddaga 1. desember 2021 og eindaga 8. desember s. á. Reikningurinn hafi verið ítarlega sundurliðaður og sé þar greint frá hverjum og einum verkþætti sem stefnandi hafi unnið auk kostnaðar við hvern og einn verkþátt. Stefndi hafi ekki greitt reikninginn. Með kröfubréfi, dags. 20. júní 2022, hafi stefndi verið krafinn um greiðslu kröfunnar auk dráttarvaxta en sem fyrr hafi stefndi ekki orðið við áskorun um að greiða kröfuna.

Málsástæður stefnda

Stefndi byggir sýknukröfu sína á því að kröfum sé ranglega að honum beint í málinu. Í stefnu vísi stefnandi til samnings sem dagsettur sé 2. júní 2021, sem hann kveði vera samning milli aðila málsins og jafnframt verkáætlun. Stefndi bendi hins vegar á að hann sé ekki aðili ætlaðs samnings. Í reit sem merktur sé client namesé ritað Thor‘s Skyr LLC, sem sé bandarískt félag. Hvorki nafni né kennitölu stefnda bregði fyrir í skjalinu, sem sé á ensku, en stefnandi beri fyrir sig að sé samningur milli aðila málsins, þ. e. tveggja íslenskra einkahlutafélaga. Af þessu leiði augljósan aðildarskort og beri þegar af þessari ástæðu að sýkna stefnda. Þá bendir stefndi á að ekkert í umræddu skjali gefi til kynna að um sé að ræða samning, og raunar ekki heldur verkáætlun, heldur í besta falli áætlun kostnaðar varðandi liði sem kynnu að geta orðið einhver hluti samnings, ef gerður yrði.

Stefndi bendir á að umrætt skjal hafi undirritunarsíðu sem A-x-x A-x-x riti undir fyrir hönd stefnanda og U-kk-nf H-kk-nf D-kk-nf riti undir fyrir hönd Thor ́s Skyr LLC. Allt efni sem lúti að hinum meinta samningi sé hins vegar á annarri blaðsíðu sem einungis fulltrúi stefnanda riti á. Mótmælir stefndi því og telur ósannað að undirritun U-kk-ef D-kk-ef hafi náð til umræddrar blaðsíðu og það hafi í öllu falli ekki verið í nafni stefnda.

Stefndi bendir á að tilgangur stefnda, samkvæmt samþykktum, sé eignarhald, kaup og viðskipti með fjármálagerninga og hvers kyns önnur fjárhagsleg verðmæti, lánastarfsemi og skyldur rekstur. Kveði samþykktir á um að meirihluti stjórnar riti firmað ef stjórn er fjölskipuð, sem sé raunin. Rúmist samningsgerð, af því tagi sem stefnandi heldur fram að átt hafi sér stað aðila í milli, ekki innan prókúruumboðs. Þannig hefði áritun beggja stjórnarmanna þurft að koma til ef skuldbindandi ætti að vera fyrir stefnanda.

Varakröfu sína byggi stefnandi á því að vinna sem stefnandi segist hafa unnið hafi í raun ekki verið unnin. Eftir því sem stefndi komist næst hafi stefnandi ekki innt af hendi þá þjónustu sem hann vísi til, en að því marki sem eitthvert vinnuframlag hafi litið dagsins ljós hafi það ekki verið í neinum tengslum við ætlaðan samning. Hafi vinnuframlag stefnanda því verið allt annað og minna en látið sé í veðri vaka. Þá hafi ekki verið um að ræða fullunnar útfærslur heldur eingöngu tilbúnar prufur eða líkön, sem ekkert hafi verið unnin eða sniðin að þörfum ætlaðs viðsemjanda stefnanda. Séu vanefndir stefnanda slíkar að þótt kröfunni hefði verið réttilega beint að stefnda hefði allt að einu orðið að sýkna hann, að minnsta kosti að svo stöddu. Leiði þetta ekki til sýknu sé á því byggt að vegna þess sem að framan greini standi réttur stefnanda ekki til nema lítils brots af þeim verklaunum sem vísað sé til, bæði vegna þess að afar lítið vinnuframlag hafi komið til og vegna þess að galli hafi verið á þjónustunni.

Stefndi mótmælir loks dráttarvaxtakröfu stefnanda, enda sé með öllu óljóst á hvaða grunni stefnandi beini kröfu sinni að stefnda.

Stefndi krefst málskostnaðar úr hendi stefnda að mati dómsins. Kveður stefndi stefnanda hafa verið fullkunnugt um aðildarskort stefnda í málinu, en fyrir liggi að stefnandi hafi hafið innheimtuaðgerðir á fyrri stigum gagnvart hinu erlenda félagi, þ. e. Thor‘s Skyr LLC. Lögmaður þess félags hafi sett sig í samband við fyrirsvarsmann stefnanda og freistað þess að koma á fundi, í því skyni að freista þess að skýra málið. Í kjölfar þeirra samskipta hafi verið fallið frá innheimtuaðgerðum þar ytra. Telur stefndi að til þessa verði að líta við ákvörðun málskostnaðar sem gerð sé krafa um að beri álag í samræmi við 1. og 2. mgr. 131. gr. laga nr. 91/1991.

III

Niðurstaða

Stefnandi byggir kröfu sína á samningi sem hann segir hafa verið gerðan milli stefnanda og stefnda. Í umræddum samningi kemur hins vegar fram að hann sé á milli félaganna Moni Growth ehf., stefnanda, annars vegar og bandaríska félagsins Thor ́s Skyr LLC hins vegar. Er samningurinn undirritaður af A-x-x A-x-x fyrir hönd stefnanda og U-kk-þgf H-kk-þgf D-kk-þgf fyrir hönd Thor ́s Skyr LLC. Er óumdeilt í málinu að skjalið var með þessum hætti er það var undirritað.

Í skýrslutökum fyrir dómi kom ekkert fram um annað en að það hafi verið vilji forráðamanns Thor ́s Skyr LLC að það félag yrði aðili að umræddum samningi. Kom hins vegar fram í skýrslum fyrirsvarsmanna stefnanda að þeir hefðu talið sig vera að semja við Thor ́s Skyr ehf. Ekkert kom þó fram sem gerði það líklegt að fyrirsvarsmenn stefnanda hefðu verið beittir blekkingum að þessu leyti við samningsgerðina, enda kemur, eins og áður sagði, fram með skýrum hætti í samningnum sjálfum að hann sé á milli stefnanda og Thor ́s Skyr LLC.

Með vísan til þessa er það niðurstaða dómsins að stefnandi hafi ekki sýnt fram á að stefndi hafi verið aðili að þeim samningi sem hann byggir dómkröfu sína á. Verður stefndi þegar af þeirri ástæðu sýknaður af dómkröfum stefnanda vegna aðildarskorts, sbr. 2. mgr. 16. gr. laga nr. 91/1991. Þarf í ljósi þeirrar niðurstöðu ekki að fjalla frekar um aðrar málsástæður aðila.

Eftir úrslitum máls ber, skv. 1. mgr. 130. gr. laga nr. 91/1991 um meðferð einkamála, að dæma stefnanda Moni Growth ehf. til að greiða málskostnað stefnda. Að teknu tilliti til umfangs málsins telst hann hæfilega ákveðinn 900.000 krónur. Ekki þykja efni til að fallast á kröfu stefnda um álag á málskostnað.

B-kk-nf Þ-kk-nf héraðsdómari kveður upp dóm þennan.

Dómsorð :

Stefndi, Thor ́s Skyr ehf., er sýkn af kröfum stefnanda, Moni Growth ehf.

Stefnandi greiði stefnda 900.000 krónur í málskostnað.

B-kk-nf Þ-kk-nf